text: Spejderne lærer at tænke bæredygtigt 
  24 juli 2017 kl. 18.58
  På Spejdernes Lejr har spejderne skabt deres egen innovationsby. Her lærer de at gøre hverdagen mere bæredygtig. 
  Bæredygtighed er i fokus på Spejdernes Lejr. Spejderne er kendt for at være gode ved naturen og miljøet, og på lejren har de skabt deres egen innovationsby. Her kan spejderne blandt andet lære, hvordan hverdagen kan blive mere bæredygtig.
  Opgaven er simpel: En gammel lastbil skal køre syv spejdere til Mongoliet på den mest miljøvenlige måde. Den må kun efterlade hjulsporerne. I løbet af ugen ideudvikler en masse spejdere på små dele af den bæredygtige lastbil og bygger det i pap og LEGO.
  Håbet er, at spejderne tager noget af det, de lærer om bæredygtighed, med hjem.
  - Det handler lige så meget om, at man er bevidst om det, når man kommer hjem. De skal sige: Den strøm jeg bruger, den skal komme fra de rigtige kilder, jeg skal bruge den fornuftigt, og når jeg har brugt den til at varme noget op, så kan jeg genbruge varmen, siger Henrik Grothe, teamleder, FABtown.
  Projektet er et samarbejde med det sønderjyske erhvervsliv, der måske vil bruge nogle af spejdernes ideer.
  Øverst på siden kan du se, hvordan det gik, da to spejdere prøvede at gøre udelivet mere bæredygtigt.
  